Yelli-s n ugellid tleḥḥu, truḥ bɛid bɛid, tettnadi anda ara teddari, xas akken lɣaci tɣaḍiten fkan-as lqewt, maca ula d yiwen ur yeqbil ad tt-yejmeɛ deg uxxam-is, ttwalin-tt tumes d taxentust. Armi tewweḍ ɣer yiwet n temdint icebḥen aṭas, axxam amezwaru i d-tufa d ifellaḥen ttnadin ɣef txeddamt ara asen-isirden iṭarcunen, ad teṭṭumu i yuẓaḍ n leqbayel akked iḥlufen. Tameṭṭut-nni twala tamsebridt ur zeddiget ara, teɛreḍ-itt ad tessekcem ɣer uxxam-is, tageldunt temmut si lfeṛḥ, tameɣbunt teɛya si lketra n tikli. Fkan-as amḍiq yebɛed ɣef tkuzit ad teddari deg-s si leɛḍil, din-a igganen ixeddamen, acku tagelimt n zzayla i tesbur terka, ad tt-tɣanfuḍ. Tageldunt tuɣal twalef axeddim-is, ula d tameṭṭut-nni uɣur txeddem tettḥadar-itt, acku txeddem ccɣel-is akken iwata seg wul. Tettawi lmal ɣer lexla ad ten-tkes, tsuffuɣ iyuẓaḍ, yal ccɣel tettaɣ-as lɣerḍ, teḥṛec, ayen iɛeddan ɣef ufus-is ad iɣellet.